קנזס

היסטוריה

אינדיאנים התיישבו בקנזס אלפי שנים לפני הספירה. ככל הנראה היה הקונקיסטדור פרנסיסקו וסקס דה קורונדו האירופאי הראשון שסייר באזור קנזס, במסע שערך ב-1541.
רוב שטחה של קנזס נכלל בשטח שסופח לארצות הברית ב-1803, לאחר שנרכש מצרפת ברכישת לואיזיאנה. משנת 1812 ועד 1821 היה חלק זה של קנזס כלול בטריטוריית מיזורי. דרך אזור קנזס עברה דרך סנטה פה שקישרה את מיזורי לסנטה פה שבניו מקסיקו. הטריטוריה התפתחה כנקודת מעבר בדרך של המתיישבים ליוטה וקליפורניה.
דרום מערב המדינה היה חלק מהאימפריה הספרדית ובהמשך חלק ממקסיקו ומרפובליקת טקסס עד מלחמת ארצות הברית מקסיקו (1848). ב־30 במאי 1854 התקבל חוק קנזס נברסקה אשר הקים את הטריטוריות של נברסקה וקנזס.
החוק קבע, אף על פי שהשטח הוא צפוני מקו הרוחב 30–36 (פשרת מיזורי), בשתי הטריטוריות יהיה "ריבונות העם", והם יחליטו האם לאסור או להתיר את העבדות בשטחיהם. על נברסקה לא היה ויכוח-זה היה שטח צפוני שכלל לא ראוי לחקלאות (וממילא, לעבדות), ולכן תומכי העבדות ויתרו מראש על המדינה הזאת. בקנזס, לעומת זאת, השטח היה ראוי. לכן, נפתח מרוץ בין התומכים בעבדות לבין המתנגדים. שתי המחנות הזרימו תומכים רבים למדינה כדי להכריע בבחירות, אבל עוד לפני שהן התקיימו, שתי המחנות הקימו ממשלות משלהן והציגום לפני הממשל הפדרלי בוושינגטון, והאחרון התקשה להכריע מי יהיה הממשל של המדינה. בינתיים, עם כל האנשים והציוד שזרמו למדינה, הגיע גם נשק רב, ובמהרה, הוא גם הופעל בין שני הצדדים, ולפחות 200 אנשים נהרגו בהתגשויות. הממשל הפדרלי נאלץ לשלוח כוחות צבא רבים כדי להרגיע את המהומות. לזכר אירועים אלו כונתה קנזס "קנזס המדממת".
קנזס הפכה למדינה ה־34 של ארצות הברית ב-29 בינואר 1861, שלושה חודשים לפני פרוץ מלחמת האזרחים של ארצות הברית, ביוזמת אברהם לינקולן. ההכרזה על קנזס כמדינה באה כדי לחזק את כוחם של המתנגדים לעבדות. המדינה שנוצרה לא כללה את חלקה המערבי של הטריטוריה, שכיום מהווה חלק מקולורדו.
ב־19 בפברואר 1881 הייתה קנזס המדינה הראשונה שאסרה מכירת אלכוהול בשטחה.

גאוגרפיה

קנזס גובלת בנברסקה מצפון, מיזורי במזרח, אוקלהומה בדרום וקולורדו במערב.
המדינה ממוקמת במרחק שווה מהאוקיינוס האטלנטי ומהאוקיינוס השקט.
במחוז אוסבורן נמצא המרכז הגאודטי של צפון אמריקה, ולכן המחוז מהווה נקודת ייחוס לכל המפות המיוצרות על ידי ממשלת ארצות הברית. נקודת המרכז של 48 המדינות הנמצאות ביבשת אמריקה נמצא במחוז סמית', ליד העיר לבנון.
נקודת המרכז של המדינה, המרובעת בצורתה, הוא במחוז בארטון.
המדינה מחולקת ל־105 מחוזות, ובשטחה 628 רשויות מקומיות.

פני השטח

המדינה נמצאת במרכז המישורים הגדולים של ארצות הברית, ונמצאת על מישור שטוח הנע בין גובה של 230 מטרים בשפך נהר קנזס לגובה של 1,200 מטרים בגבולה המערבי של המדינה.
הנקודה הגבוהה במדינה היא הר סאנפלאוור (הר החמנית).

כלכלה

נכון לשנת 2003 היה התוצר הגולמי של קנזס 93 מיליארד דולר אמריקני (גידול של 4.3% מהשנה הקודמת - פחות מהגידול הממוצע של מדינות ארצות הברית - 4.8%).
התוצר הגולמי הממוצע לנפש היה $29,438, ושיעור האבטלה בשנת 2003 היה 4.9%.
התוצרת החקלאית של המדינה כוללת: בקר, חיטה, דורה, סויה, חזירים, תירס.
מוצרי התעשייה כוללים: מוצרי תחבורה, ייצור מטוסים מסחריים ופרטיים, מוצרי מזון, מוצרים כימיים, מוצרי דלק ומכרות.
קנזס היא השמינית במדינות ארצות הברית מבחינת הפקת הנפט (אחרי טקסס, אלסקה, קליפורניה, לואיזיאנה, ניו מקסיקו, אוקלהומה וויומינג).
בקנזס מפיקים בממוצע 2.8 מיליון חביות נפט בשנה.
קנזס היא השמינית בהפקת גז טבעי בארצות הברית (אחרי טקסס, אלסקה, קולורדו, לואיזיאנה, ניו מקסיקו, אוקלהומה וויומינג). התפוקה יורדת משנה לשנה בשל ניצולם של שדות הגז.
מס המכירות עלה בשנת 1992 ל־4.9%, וביולי 2002 ל־5.3%.

ממשל ופוליטיקה

קנזס היא רפובליקה ובה שלוש רשויות שלטון: מבצעת - מושל מדינת קנזס, מחוקקת - המורכבת משני בתים: האספה הלאומית של קנזס וסנאט קנזס, ושופטת, בראשה עומד בית המשפט העליון של קנזס. המדינה מאפשרת התערבות ישירה של האזרחים על ידי יוזמה אזרחית, משאל עם, Recall Election ואישור חוק. בירת המדינה הנוכחית היא טופיקה.
הרשות המבצעת בקנזס מורכבת מהמושל, סגן המושל, התובע הראשי, מזכיר המדינה, שר האוצר, State Controller, State treasurer, Insurance Commissioner, ושר החינוך. כל בעלי התפקידים נבחרים בנפרד לתקופה של ארבע שנים, ויכולים להיבחר לשתי קדנציות בלבד. ייתכן מצב בו ברשות המבצעת יושבים נבחרים ממפלגות שונות. הבחירות לתפקידים מתקיימות באותו הזמן. המושלת הנוכחית הוא לורה קלי, חברת המפלגה הדמוקרטית.
בבית המחוקקים 40 חברי סנאט הנבחרים לתקופה של ארבע שנים ו-125 חברי אספה מחוקקת הנבחרים לתקופה של שנתיים. בחירות נעשות מדי שנתיים, ומחצית מחברי הסנאט מועמדים לבחירה בכל מערכת בחירות. קנזס היא המדינה הראשונה אשר חוקקה חובה לתשלום פיצויי פיטורים, בשנת 1910.
בבית המשפט העליון של קנזס שבעה שופטים, הממונים על ידי המושל ומאושרים על ידי בית המחוקקים. שיטת המשפט היא שיטת המשפט המקובל האנגלי, אך ישנה השפעה של המשפט האזרחי הספרדי.
בעוד שבשנות ה־60 הייתה קנזס דמוקרטית באופייה, מאז הפכה יותר ויותר שמרנית. בשנת 1999 החליטה מועצת החינוך של קנזס כי לא ילמדו בבתי הספר את תאוריות האבולוציה, אך בשנת 2001 הפכו החלטה זאת. בשנת 2005 נאסרו בחוק נישואים חד מיניים, החלטה שעמדה עד ביטולה ביוני 2015. מאז שנת 1964 תומכת המדינה במועמדים רפובליקנים לנשיאות ארצות הברית.

"עזיבת הספר"

קנזס, כמו גם יתר מדינות המערב התיכון (נברסקה, אוקלהומה, דקוטה הצפונית, דקוטה הדרומית ואיווה) סובלות מעזיבה של אוכלוסייה. בין השנים 1996 - 2004 עזבו את המערב התיכון כחצי מיליון תושבים, למעלה ממחציתם בעלי תואר אקדמי. תופעה זו מכונה "עזיבת הספר" ("Rural flight"). על מנת לנסות ולעצור את התופעה מציעה המדינה הקלות מס לבעלי תארים אקדמיים ולתושבים חדשים הבאים לגור במדינה.